SKRIFTLIG FORESPØRGSEL P-0458/02

af Jean-Maurice Dehousse (PSE) til Kommissionen

(14. februar 2002)

Om: Artikel 23 i direktiv 97/67/EF om posttjenester

I henhold til artikel 23 i direktiv 97/67/EF(1) om fælles regler for udvikling af Fællesskabets indre marked for posttjenester og forbedring af disse tjenesters kvalitet skal Kommissionen senest den 3. december 2000 forelægge en beretning om direktivet. Denne rapport skal bl.a. beskæftige sig med, hvordan direktivet er blevet anvendt samt indeholde relevante oplysninger om de økonomiske, sociale og navnlig de beskæftigelsesmæssige aspekter.

En sådan rapport, der navnlig skal indeholde de nævnte aspekter, er endnu ikke blevet forelagt Europa-Parlamentet. Der bliver dog efter sigende arbejdet på sagen. Det ser imidlertid ikke ud til, at Kommissionen har reageret på opfordringen fra udvalget for den sociale dialog i postsektoren om at blive inddraget i dette arbejde.

I sin beslutning, vedtaget den 13. november 2001 om Kommissionens meddelelse om forsyningspligtydelser i Europa mener Europa-Parlamentet, at det er absolut nødvendigt, at der udvikles pluralistiske og kontradiktoriske evalueringsprocedurer af den måde, hvorpå opgaverne i forbindelse med forsyningspligten tackles, og anser det som følge af de hidtidige succes'er og problemer i forbindelse med gennemførelsen af den påbegyndte liberalisering af vigtige tjenesteydelsesområder inden for rammerne af det indre marked for vigtigt, at konsekvenserne for den sociale og territoriale samhørighed evalueres bedre, inden der træffes afgørelse om, hvorvidt liberaliseringen af områderne transport, el, gas og post fortsættes. Jeg vil derfor gerne have oplyst, hvorfor Kommissionen afslår at høre og aktivt inddrage arbejdsmarkedets parter på europæisk niveau inden for branchen, og hvordan den kan sikre gennemsigtighed i arbejdet samt relevans og objektivitet i de oplysninger, der indhentes eller fremlægges?

(1) EFT L 15 af 21.1.1998, s. 14.

Svar afgivet på Kommissionens vegne af Frederik Bolkestein

(7. marts 2002)

Som det ærede parlamentsmedlem nævner, er der ved at blive udarbejdet en beretning om anvendelsen af direktiv 97/67/EF(1) i overensstemmelse med bestemmelserne i direktivets artikel 23. Denne beretning indgår i Kommissionens arbejdsprogram for 2002.

Som led i udarbejdelsen af beretningen har eksterne konsulenter gennemført tre undersøgelser.

I forbindelse med hver af disse undersøgelser har Kommissionen sørget for, at arbejdsmarkedets parter (samt alle berørte parter i sektoren) på europæisk plan bliver hørt og inddraget aktivt. Det sker på følgende måde:

- deltagelse i en arbejdsgruppe ved igangsættelsen af undersøgelserne, hvor referencerammerne samt den metodologi, som konsulenterne har foreslået, er blevet drøftet

- direkte kontakter med konsulenterne i løbet af undersøgelserne (spørgeskemaer, interview, mulighed for at komme med direkte bidrag til enhver tid)

- deltagelse i en arbejdsgruppe i forbindelse med forelæggelsen og drøftelsen af udkastet til den endelige beretning (som forudsætning for Kommissionens godkendelse af den endelige beretning)

- orientering under hele forløbet af Udvalget for den Sociale Dialog i Postsektoren på plenarmøder og forelæggelse af resultaterne for udvalget.

Ud over at være blevet lagt på Internet er undersøgelsesrapporterne blevet sendt til arbejdsmarkedets parter inden for sektoren på europæisk plan samt til andre berørte parter.

Der er desuden ved at blive foretaget en undersøgelse af beskæftigelsesudviklingen i den europæiske postsektor, og i den forbindelse er ovennævnte procedure også blevet anvendt. Da denne undersøgelse er særlig vigtig for arbejdsmarkedets parter og sektoren generelt, er der dog derudover blevet nedsat endnu en arbejdsgruppe, hvor de foreløbige resultater skal drøftes, når den første informationsindsamling har fundet sted.

(1) Europa-Parlamentets og Rådets direktiv af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet, EFT L 15 af 21.1.1998.